CELEX: 32017R1393
Language: ro
Date: 2017-05-24 00:00:00
Title: Regulamentul delegat (UE) 2017/1393 al Comisiei din 24 mai 2017 de modificare a Regulamentului delegat (UE) nr. 1395/2014 de stabilire a unui plan privind aruncarea capturilor înapoi în mare pentru activitățile de pescuit de anumite specii pelagice mici și activitățile de pescuit pentru scopuri industriale în Marea Nordului

28.7.2017   
            
            
               RO
            
            
               Jurnalul Oficial al Uniunii Europene
            
            
               L 197/1
            
         REGULAMENTUL DELEGAT (UE) 2017/1393 AL COMISIEI
   din 24 mai 2017
   de modificare a Regulamentului delegat (UE) nr. 1395/2014 de stabilire a unui plan privind aruncarea capturilor înapoi în mare pentru activitățile de pescuit de anumite specii pelagice mici și activitățile de pescuit pentru scopuri industriale în Marea Nordului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
   întrucât:
   
               (1)
            
            
               Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură.
            
         
               (2)
            
            
               Regulamentul delegat (UE) nr. 1395/2014 al Comisiei (2) a stabilit un plan privind aruncarea capturilor înapoi în mare cu scopul de a pune în aplicare obligația debarcării pentru anumite specii pelagice mici și activitățile de pescuit pentru scopuri industriale în Marea Nordului.
            
         
               (3)
            
            
               În conformitate cu articolul 15 alineatul (6) din Regulamentul (UE) nr. 1380/2013, coroborat cu articolul 15 alineatul (5) litera (a), planurile privind aruncarea capturilor înapoi în mare pot include măsuri tehnice care vizează reducerea sau, în măsura posibilului, eliminarea capturilor nedorite.
            
         
               (4)
            
            
               Belgia, Danemarca, Germania, Franța, Țările de Jos, Suedia și Regatul Unit au un interes direct în ceea ce privește gestionarea activităților de pescuit din Marea Nordului. După contactarea Consiliului consultativ pentru Marea Nordului și a Consiliului consultativ pentru speciile pelagice, aceste state membre au prezentat, la 7 februarie 2017, o recomandare comună privind aplicarea unei măsuri tehnice.
            
         
               (5)
            
            
               Recomandarea vizează modificarea Regulamentului delegat (UE) nr. 1395/2014 pentru a include o derogare de la dispozițiile articolului 21 alineatul (3) din Regulamentul (CE) nr. 850/98 al Consiliului (3), care interzice utilizarea anumitor unelte de pescuit într-o zonă situată de-a lungul coastei daneze a Mării Nordului.
            
         
               (6)
            
            
               Interdicția stabilită la articolul 21 alineatul (3) din Regulamentul (CE) nr. 850/98 a fost introdusă cu scopul de a proteja heringul capturat accidental în cadrul pescuitului de șprot.
            
         
               (7)
            
            
               Conform consultărilor efectuate de statele membre interesate, proporția capturilor de hering din eșantioanele prelevate în interiorul zonei vizate este în prezent mai mică decât proporția capturilor de hering din eșantioanele prelevate în afara zonei respective. Aceste consultări au indicat că interdicția stabilită la articolul 21 alineatul (3) din Regulamentul (CE) nr. 850/98 nu oferă în prezent flexibilitatea necesară pentru a permite navelor să pescuiască în locurile în care își pot reduce capturile accidentale nedorite cât mai mult posibil.
            
         
               (8)
            
            
               Au fost obținute contribuții științifice din partea organismelor științifice relevante, care au fost examinate de Consiliul Internațional pentru Explorarea Apelor Maritime (ICES). La 28 februarie 2017, a avut loc reuniunea unui grup de experți în domeniul pescuitului și al acvaculturii și au fost discutate măsurile în cauză.
            
         
               (9)
            
            
               ICES a indicat (4) faptul că proporția în greutate a heringului capturat în cadrul pescuitului experimental de șprot a fost mai mare în afara decât în interiorul așa-numitului sprat box, dar nu a existat nicio diferență atunci când această proporție a fost măsurată în funcție de număr. Pe această bază, ar fi de așteptat ca pescuitul în interiorul sprat box-ului să reducă capturile nedorite de hering (în greutate) comparativ cu pescuitul în afara box-ului. În opinia ICES, este puțin probabil ca eliminarea sprat box-ului să aibă vreun efect asupra stocurilor de hering sau șprot. ICES consideră că nu este nevoie să se reexamineze sprat box-ul, alte măsuri de gestionare fiind suficiente pentru controlul capturilor accidentale de hering.
            
         
               (10)
            
            
               Măsurile sugerate în recomandarea comună sunt conforme cu articolul 18 alineatul (3) din Regulamentul (UE) nr. 1380/2013 și pot fi incluse în Regulamentul delegat (UE) nr. 1395/2014.
            
         
               (11)
            
            
               Prin urmare, Regulamentul delegat (UE) nr. 1395/2014 ar trebui modificat în consecință.
            
         
               (12)
            
            
               Întrucât măsurile prevăzute de prezentul regulament au un impact direct asupra activităților economice legate de sezonul de pescuit și asupra planificării sezonului de pescuit al navelor Uniunii, acesta ar trebui să intre în vigoare imediat după publicarea sa,
            
         ADOPTĂ PREZENTUL REGULAMENT:
   Articolul 1
   În Regulamentul delegat (UE) nr. 1395/2014, se introduce următorul articol 4a:
   
      „Articolul 4a
      Măsuri tehnice pentru pescuitul de șprot în zona situată de-a lungul coastei daneze a Mării Nordului
      Prin derogare de la articolul 21 alineatul (3) din Regulamentul (CE) nr. 850/98, este autorizat pescuitul de șprot cu următoarele unelte de pescuit în zona situată de-a lungul coastei daneze a Mării Nordului, definită la alineatul (1) litera (c) din articolul respectiv:
      
                  (a)
               
               
                  o unealtă de pescuit tractată cu dimensiunea ochiului de plasă mai mică de 32 mm;
               
            
                  (b)
               
               
                  plase-pungă; sau
               
            
                  (c)
               
               
                  setci, plase de încurcare, setci cu sirec și setci în derivă cu o dimensiune a ochiului de plasă mai mică de 30 mm.”
               
            
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Prezentul regulament este obligatoriu în toate elementele sale și se aplică direct în toate statele membre.
   
      Adoptat la Bruxelles, 24 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 28.12.2013, p. 22.
   
      (2)  Regulamentul delegat (UE) nr. 1395/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru activitățile de pescuit de anumite specii pelagice mici și activitățile de pescuit pentru scopuri industriale în Marea Nordului (JO L 370, 30.12.2014, p. 35).
   
      (3)  Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (JO L 125, 27.4.1998, p. 1).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869